Umhverfisráðherra segir ríkið hafa fallið frá forkaupsrétti á hluta Fjaðrárgljúfurs þar sem hægt var að ná markmiðum náttúruverndar án þess að ríkið gengi inn í kaupin.
Íslenska ríkið ákvað að nýta ekki forkaupsrétt sinn á jörðinni Heiði í Skaftárhreppi. Hluti náttúruperlunnar Fjaðrárgljúfurs, sem er á náttúruminjaskrá, er innan jarðarinnar. Ríkið hefur samkvæmt lögum forkaupsrétt að jörðum á náttúruminjaskrá.
Guðlaugur Þór Þórðarson umhverfisráðherra segir ráðuneytið hafa metið svo að mikilvægt væri að vernda svæðið vegna mikils ágangs ferðamanna. Hægt sé að ná markmiðum verndar án þess að ríkið gangi inn í kaupin.
Í fyrsta lagi stóð okkur aldrei til boða að kaupa allt gljúfrið. Gljúfrið er landamerki og það eru mun fleiri eigendur. Markmið okkar var að friða gljúfrið og við höfum náð því fram að allir eigendur hafa skrifað undir yfirlýsingu þess efnis að það verði farið í friðlýsingu á gljúfrinu. Sem þýðir það að almannaréttur er tryggður og það sem er mest um vert er það að gljúfrið verður verndað en það hefur ekki verið gert fram til þessa.
Hingað til hefur aðgangur að gljúfrinu verið gjaldfrjáls en í samkomulagi ríkis og landeiganda er kveðið á um innheimtu hóflegra bílastæðagjalda. Umhverfisráðherra leggur áherslu á að gjöldin skuli alfarið renna til uppbyggingar þjónustu, reksturs og innviða fyrir þá sem ferðast um svæðið. Innheimtan verði ekki til þess að skerða för þeirra, sem ekki hafa hug á að nýta bílastæðin, um gljúfrið.
Íslenska ríkið nýtti ekki forkaupsrétt á hluta Fjaðrárgljúfurs, þar sem hægt var að ná markmiðum náttúruverndar án þess að ríkið gengi inn í kaupin, að sögn umhverfisráðherra. 